***The Beach*** er en britisk-amerikansk dramathriller og eventyrfilm fra 2000 regissert av Danny Boyle. Filmen handler om en desillusjonert og eventyrlysten ung backpacker som nettopp har ankommet Thailand. Der får han høre om en paradisisk øy som fremdeles er ubesudlet av turister. Men stedet er lite tilgjengelig og ferden farlig. Sammen med to andre kommer han omsider frem, men det viser seg snart at det lille samfunnet på øya har mørke hemmeligheter. Hovedrollen spilles av Leonardo DiCaprio, mens sentrale biroller spilles av Tilda Swinton, Robert Carlyle, Virginie Ledoyen og Guillaume Canet. Filmen er basert på Alex Garlands roman med samme navn fra 1996. *The Beach* ble forøvrig produsert av samme team som stod bak britiske filmsuksesser som *Trainspotting* og *Shallow Grave*.

Filmen ble forholdsvis dårlig mottatt av kritikerne og ble heller ikke den publikumssuksessen som var forventet.

Handling
--------

Filmen handler om Richard, en desillusjonert og eventyrlysten ung backpacker som er på reise i Thailand. Han tar inn på et nedslitt hotell og der han kommer i kontakt med en merkelig fyr som er besatt av en paradisisk øy som han påstår eksisterer. Vedkommende dør senere på hotellværelset sitt, men etterlater Richard et kart over øya. Stedet skal ifølge den avdøde være et skjult paradis, et sted som er annerledes og uberørt, den ultimate strand, som ennå ikke er blitt oppslukt av menneskenes ødeleggelser. 

Sammen med et fransk par setter han i vei for å finne den myteomspunne øya. Etter en del bestrebelser finner de paradiset, men oppdager etter hvert at øya skjuler mørke hemmeligheter. I tillegg er det lille samfunnet der i ferd med å utvikle seg til en sekt, og tragiske hendelser truer dens eksistens. Forsøket på å skape et fellesskap utenfor den såkalte sivilisasjonen trues snart av manipulasjoner, maktkamp, sykdom og kjønnslig begjær på tvers av par-grensene.

Om filmen
---------

### Popularitet og økonomi

*The Beach* ble ikke den suksessen som på forhånd var forventet, men den gjorde det ganske bra utenfor USA. Den innbrakte $144 millioner på verdensbasis, hvorav $39,8 millioner i USA og ca $20 millioner (£13,3 millioner) i Storbritannia. Den havnet på 59. plass over de mest innbringende kinofilmene i USA i 2000, mens den i Storbritannia havnet på en niendeplass.

Produksjonskostnadene var på ca $50 millioner.

### Filmanmelderne

Den ble dårlig mottatt av anmelderne, noe som gjenspeiles i at den har fått bare 20 % på Rotten Tomatoes. Den amerikanske filmkritikeren Roger Ebert gav den 2 av 4 stjerner, mens Leonard Maltin gav den 2,5 av 4 stjerner.

*VG* gav den terningkast fem og skrev: «*"The Beach" inneholder det aller meste av hva man kan forlange av en «generasjonsfilm» for anslagsvis alderen 15 til 25 år: Et moderne eventyr, moderne myter, tidsriktige rammer, den definitive Stjerne i hovedrollen. Men viktigst: Den er fordømt godt laget! DiCaprio er den unge, desillusjonerte amerikaner på ryggsekktur til Thailand*». Den fikk ikke like god omtale av *Dagbladet* som gav den terningkast tre. Anmelderen skrev: «*Godt stoff skusles bort til tradisjonell tidtrøyte. «The Beach» er, om ikke akkurat helt utvannet, så i alle fall en tynn suppe av drømmerier og fantasterier*». *Aftenpostens* anmelder (Per Haddal) gav den også middelmådig omtale og skrev blant annet at: «*DiCaprio i middels vellykket film etter kultroman om det tapte paradis*». Nettstedet CINERAMA gav den terningkast fire i 2001 og mente at den helt klart var verdt å se.

### Innspillingen

Ko Phi Phi Lee i Thailand. Stedet hvor det meste av handlinga utspiller seg
The "paradise" location. Maya bay i Ko Phi Phi Lee.
*The Beach* ble innspilt fra januar til april 1999, hovedsakelig på øya Ko Phi Phi Lee i Thailand. 

Innspillingen ble omstridt på grunn av at miljøvernaktivister fra Krabi-provinsen i Sør-Thailand ville forhindre 20th Century Fox i å fjerne trær fra stranda Maya Beach hvor filmingen skulle skje. Da filmen hadde premiere i Thailand lot en naturverner, iført Leonardo DiCaprio-maske, som om han skulle utføre rituelt harakiri foran hundrevis av tilskuere. Det fiktive selvmordet skulle symbolisere hvor lei seg Leo burde være for å spille i en film som skal ha påført naturen så store skader. Samtidig oppfordret aktivistene publikum til å boikotte filmen. De mente filmteamet hadde ødelagt deler av øya Phi Phi, der opptakene ble gjort.

Filmselskapet ble i 1999 saksøkt for 21 millioner kroner på grunn av ødeleggelsene. I 2002 gav Thailandsk rett anklagerne medhold og i 2006 ble dommen stadfestet av høyesterett. Det endte med at det ble gjort et større arbeid for å forsøke å føre stranden tilbake til sin originale form.

### Bakgrunn

Filmens manus er basert på Alex Garlands roman med samme navn fra 1996. Boka ble regnet som en kultroman, men opplevde ytterligere utbredelse og popularitet i forbindelse med filmatiseringen. Blant annet så ble den oversatt til norsk i 1999.

Rollebesetning
--------------

* Leonardo DiCaprio – Richard
* Tilda Swinton – Sal
* Virginie Ledoyen – Françoise
* Paterson Joseph – Keaty
* Guillaume Canet – Étienne
* Robert Carlyle – Daffy
* Staffan Kihlbom – Christo
* Jukka Hiltunen – Sten
* Lars Arentz-Hansen – Bugs
* Peter Youngblood Hills – Zeph

Referanser
----------

1. ↑  Reid, Joe (11. februar 2015). «It's Been 15 Years Since Leonardo DiCaprio Took a Risk on a Movie». *The Atlantic* **(engelsk)**. Besøkt 9. juli 2019.
2. ↑  Reid, Joe (11. februar 2015). «It's Been 15 Years Since Leonardo DiCaprio Took a Risk on a Movie». *The Atlantic* **(engelsk)**. Besøkt 9. juli 2019.
3. 1 2  «The Beach». *Box Office Mojo*. Besøkt 7. januar 2020.
4. 1 2  Forde2001-01-23T19:51:00+00:00, Leon. «UK cinema admissions the highest for 26 years». *Screen* **(engelsk)**. Besøkt 9. juli 2019.
5. ↑  «Top 2000 Movies at the Domestic Box Office». *The Numbers*. Besøkt 7. januar 2020.
6. ↑  «The Beach». *Rotten Tomatoes* **(engelsk)**. Besøkt 7. januar 2020.
7. ↑  «Ebert, Roger». Arkivert fra originalen 20. januar 2011. Besøkt 2. august 2010.
8. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
9. ↑  VG - GENERASJONS GIGANT! (3.3.2000) «Terningkast 5 «The Beach» inneholder det aller meste av hva man kan forlange av en «generasjonsfilm» for anslagsvis alderen 15 til 25 år: Et moderne eventyr, moderne myter, tidsriktige rammer, den definitive Stjerne i hovedrollen. Men viktigst: Den er fordømt godt laget!»
10. ↑  Jørgensen, Liv (3. mars 2000). «Tatt av sanden». *Dagbladet.no* **(norsk)**. Besøkt 22. mai 2017.
11. ↑  Aftenposten Morgen - Frihet, likhet og solskinn - 03.03.2000 - Side: 22
12. ↑  2001-10-6. «Filmguiden CINERAMA.no - DVD: The Beach (2000) - anmeldelse». *cinerama.no*. Arkivert fra originalen 6. mars 2016. Besøkt 4. januar 2020.
13. ↑  «Leo i storm». *Dagbladet.no* **(norsk)**. 20. januar 1999. Besøkt 22. mai 2017.
14. ↑  «DiCaprio-film i retten». *VG* **(norsk)**. 23. november 1999. Besøkt 22. mai 2017.
15. ↑  VG - Lynsjer DiCaprio-kopi (07.03.2000)
16. ↑  *The Nation*, December 1, 2006. Filming 'damaged beach' Arkivert 16. oktober 2007 hos Wayback Machine. (retrieved on December 3, 2006).
17. ↑  Side2 - Verdens største filmbyggverk (12.01.10)
18. ↑  Aftenposten - Cappelens vårliste (21.1.1999, s.62))

Eksterne lenker
---------------

* (en) *The Beach* på Internet Movie Database Rediger på Wikidata

* (no) *The Beach* hos Filmfront Rediger på Wikidata

* (sv) *The Beach* i Svensk Filmdatabas Rediger på Wikidata

* (da) *The Beach* i Danmark Nationale Filminstitut Rediger på Wikidata

* (en) *The Beach* på AllMovie Rediger på Wikidata

* (fr) *The Beach* på Allociné Rediger på Wikidata

* (nl) *The Beach* på MovieMeter Rediger på Wikidata

* (en) *The Beach* på Turner Classic Movies Rediger på Wikidata

* (en) *The Beach* på American Film Institute Rediger på Wikidata

* (en) *The Beach* på Rotten Tomatoes Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |